作者:李商隱
標題:擬意
內容:悵望逢張女，遲回送阿侯。空看小垂手，忍問大刀頭。妙選茱萸帳，平居翡翠樓。雲屏不取暖，月扇未遮羞。上掌真何有，傾城豈自由。楚妃交薦枕，漢後共藏鬮。夫向羊車覓，男從鳳穴求。書成祓禊帖，唱殺畔牢愁。夜杵鳴江練，春刀解若榴。象床穿幰網，犀帖釘窗油。仁壽遺明鏡，陳倉拂綵球。真防舞如意，佯蓋臥箜篌。濯錦桃花水，濺裙杜若洲。魚兒懸寶劍，燕子合金甌。銀箭催搖落，華筵慘去留。幾時銷薄怒，從此抱離憂。帆落啼猿峽，樽開畫鷁舟。急弦腸對斷，翦蠟淚爭流。璧馬誰能帶，金蟲不復收。銀河撲醉眼，珠串咽歌喉。去夢隨川後，來風貯石郵。蘭叢銜露重，榆莢點星稠。解佩無遺跡，淩波有舊遊。曾來十九首，私讖詠牽牛。